CRPD må inn i Menneskerettsloven

Landsmøte i Norsk Forbund for Utviklingshemmede (NFU) krever at funksjonshemmedekonvensjonen (CRPD) inkorporeres i menneskerettsloven. Kvinnekonvensjonen, barnekonvensjonen og en rekke andre FN-konvensjoner er allerede tatt inn i menneskerettsloven. Det er her CRPD også må inkorporeres, fordi konvensjonen handler om menneskerettigheter.

Erfaringer både fra domstolene og kommunal praksis viser at CRPD ikke blir tillagt tilstrekkelig vekt. Norsk lov går foran. Det var nettopp dette, å gi konvensjoner forrang, som var Stortingets premiss for å vedta menneskerettsloven i 1999. Det premisset må også gjelde for funksjonshemmedes menneskerettigheter. Med CRPD inkorporert i menneskerettsloven vil Norge vise tydelig at man ikke aksepterer diskriminering. Norge vil da anerkjenne at menneskerettighetene også gjelder for funksjonshemmede borgere. Det vil løfte politikken fra å handle om omsorg til å handle om menneskerettigheter og likestilling.

Stortinget skal snart behandle hvordan CRPD skal inkorporeres i lovverket. NFU krever at dette blir i menneskerettsloven.